CELEX: 52022PC0255
Language: mt
Date: 2022-06-08
Title: Proposta għal DEĊIŻJONI TAL-KUNSILL dwar il-pożizzjoni li għandha tittieħed f’isem l-Unjoni Ewropea fi ħdan is-Sottokumitat dwar l-Indikazzjonijiet Ġeografiċi stabbilit mill-Ftehim ta’ Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra, fir-rigward tal-adozzjoni tar-Regoli ta’ Proċedura tas-Sottokumitat dwar l-Indikazzjonijiet Ġeografiċi

IL-KUMMISSJONI EWROPEA
            Brussell, 8.6.2022
            COM(2022) 255 final
            2022/0173(NLE)
            
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fi ħdan is-Sottokumitat dwar l-Indikazzjonijiet Ġeografiċi stabbilit mill-Ftehim ta’ Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra, fir-rigward tal-adozzjoni tar-Regoli ta’ Proċedura tas-Sottokumitat dwar l-Indikazzjonijiet Ġeografiċi
            
               
         
         
            
               MEMORANDUM TA’ SPJEGAZZJONI
            
            
               1.Suġġett tal-proposta
            
            
               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fis-Sottokumitat dwar l-Indikazzjonijiet Ġeografiċi stabbilit mill-Ftehim ta’ Sħubija Komprensiv u Msaħħaħ bejn l-UE u l-Armenja, b’rabta mal-adozzjoni prevista tar-regoli ta’ proċedura tas-Sottokumitat dwar l-Indikazzjonijiet Ġeografiċi
            
            
               2.Kuntest tal-proposta
            
            
               2.1.Il-Ftehim ta’ Sħubija Komprensiv u Msaħħaħ bejn l-UE u l-Armenja
            
            
               Il-Ftehim ta’ Sħubija Komprensiv u Msaħħaħ bejn l-UE u l-Armenja (“il-Ftehim”) għandu l-għan li jsaħħaħ is-sħubija politika u ekonomika komprensiva u l-kooperazzjoni bejn l-UE u l-Armenja, abbażi ta’ valuri komuni u rabtiet mill-qrib, inkluż billi tiżdied il-parteċipazzjoni tar-Repubblika tal-Armenja fil-politiki, il-programmi u l-aġenziji tal-Unjoni Ewropea. Huwa joħloq qafas li jiffavorixxi djalogu politiku msaħħaħ dwar l-oqsma kollha ta’ interess reċiproku u jippromwovi l-iżvilupp ta’ relazzjonijiet politiċi mill-qrib.
            
            
               Il-Ftehim jistabbilixxi l-prinċipji u l-objettivi ġenerali għar-relazzjonijiet UE-Armenja u joħloq struttura istituzzjonali għall-implimentazzjoni tal-Ftehim.
            
            
               Il-Ftehim ġie applikat b’mod proviżorju mill-1 ta’ Ġunju 2018 u daħal fis-seħħ fl-1 ta’ Marzu 2021.
            
            
               2.2.Is-Sottokumitat dwar l-Indikazzjonijiet Ġeografiċi
            
            
               Is-Sottokumitat dwar l-Indikazzjonijiet Ġeografiċi huwa stabbilit bl-Artikolu 240 tal-Ftehim. Huwa jimmonitorja l-implimentazzjoni tal-protezzjoni tal-Indikazzjonijiet Ġeografiċi li joriġinaw fl-UE u fir-Repubblika tal-Armenja, u jintensifika l-kooperazzjoni u d-djalogu dwar l-Indikazzjonijiet Ġeografiċi.
            
            
               Is-Sottokumitat dwar l-Indikazzjonijiet Ġeografiċi huwa kompost minn rappreżentanti tal-Unjoni Ewropea u tar-Repubblika tal-Armenja. Jiltaqa’ fuq talba ta’ waħda mill-Partijiet, alternattivament fl-Unjoni Ewropea u fir-Repubblika tal-Armenja. Is-Sottokumitat dwar l-Indikazzjonijiet Ġeografiċi jadotta d-deċiżjonijiet tiegħu b’kunsens u jiddetermina r-regoli ta’ proċedura tiegħu stess.
            
            
               Is-Sottokumitat dwar l-Indikazzjonijiet Ġeografiċi huwa responsabbli biex jemenda l-Anness IX (il-Partijiet A u B) u l-Anness X tal-Ftehim rigward ir-referenzi għal-liġi applikabbli ta’ kull Parti, l-elementi għar-reġistrazzjoni u l-kontroll, u l-lista tal-Indikazzjonijiet Ġeografiċi. Huwa responsabbli wkoll għall-iskambju ta’ informazzjoni dwar kwistjonijiet ta’ interess reċiproku fil-qasam tal-Indikazzjonijiet Ġeografiċi. 
            
            
               2.3.L-att previst tas-Sottokumitat dwar l-Indikazzjonijiet Ġeografiċi
            
            
               Is-Sottokumitat dwar l-Indikazzjonijiet Ġeografiċi għandu jadotta deċiżjoni dwar ir-regoli ta’ proċedura tiegħu stess.
            
            
               L-għan tal-att previst huwa li jadotta, f’konformità mal-Artikolu 240(2) tal-Ftehim, ir-regoli ta’ proċedura li jirregolaw il-funzjonament tas-Sottokumitat dwar l-Indikazzjonijiet Ġeografiċi.
            
            
               3.Il-pożizzjoni li għandha tittieħed f’isem l-Unjoni
            
            
               Jenħtieġ li l-pożizzjoni li trid tiġi adottata f’isem l-Unjoni tkun tippermetti l-adozzjoni tar-regoli ta’ proċedura tas-Sottokumitat dwar l-Indikazzjonijiet Ġeografiċi.
            
            
               4.Bażi ġuridika
            
            
               4.1.Bażi ġuridika proċedurali
            
         
         
            
               4.1.1.Prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”
            
            
               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregolaw il-korp inkwistjoni. Dan jinkludi wkoll l-istrumenti li ma jkollhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”.
                  1
               
            
            
               4.1.2.Applikazzjoni għal każ preżenti
            
            
               Is-Sottokumitat dwar l-Indikazzjonijiet Ġeografiċi huwa korp stabbilit mill-Ftehim.
            
            
               L-att stabbilit fl-Anness ta’ din id-Deċiżjoni jikkostitwixxi att li għandu effetti legali. L-att previst għandu effetti legali minħabba li l-Artikolu 240(2) tal-Ftehim jagħti s-setgħa lis-Sottokumitat dwar l-Indikazzjonijiet Ġeografiċi biex jadotta deċiżjonijiet li huma vinkolanti fuq il-partijiet.
            
            
               L-att previst la jissupplimenta u lanqas jemenda l-qafas istituzzjonali tal-Ftehim.
            
            
               Għalhekk, il-bażi ġuridika proċedurali għad-deċiżjoni proposta hi l-Artikolu 218(9) tat-TFUE.
            
            
               4.2.Bażi ġuridika sostantiva
            
            
               4.2.1.Prinċipji
            
            
               Il-bażi ġuridika sostantiva biex tittieħed d-deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.
            
            
               4.2.2.Applikazzjoni għal każ preżenti
            
            
               L-objettiv ewlieni u l-kontenut tal-att previst huma relatati mal-politika kummerċjali komuni.
            
            
               Għalhekk, il-bażi ġuridika sostantiva għad-deċiżjoni proposta hija l-Artikolu 207 tat-TFUE.
            
            
               4.3.Konklużjoni
            
            
               Jenħtieġ li l-bażi ġuridika tad-deċiżjoni proposta tkun l-Artikolu 207 tat-TFUE, flimkien mal-Artikolu 218(9) tiegħu.
            
            
               2022/0173 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tittieħed f’isem l-Unjoni Ewropea fi ħdan is-Sottokumitat dwar l-Indikazzjonijiet Ġeografiċi stabbilit mill-Ftehim ta’ Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra, fir-rigward tal-adozzjoni tar-Regoli ta’ Proċedura tas-Sottokumitat dwar l-Indikazzjonijiet Ġeografiċi
            
         
         
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari tal-Artikolu 207(4), l-ewwel subparagrafu, flimkien mal-Artikolu 218(9) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Il-Ftehim ta’ Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra (“il-Ftehim”) ġie konkluż mill-Unjoni bid-Deċiżjoni tal-Kunsill (UE) 2018/104
                  2
               , applikat b’mod proviżorju mill-1 ta’ Ġunju 2018 u daħal fis-seħħ fl-1 ta’ Marzu 2021.
            
            
               (2)Skont l-Artikolu 240(2) tal-Ftehim, is-Sottokumitat dwar l-Indikazzjonijiet Ġeografiċi għandu jiddetermina r-regoli ta’ proċedura tiegħu stess.
            
            
               (3)Huwa xieraq li tiġi stabbilita l-pożizzjoni li trid tittieħed f’isem l-Unjoni fi ħdan is-Sottokumitat dwar l-Indikazzjonijiet Ġeografiċi, fir-rigward tar-regoli ta’ proċedura tiegħu, għax id-deċiżjoni ta’ dak il-Kumitat se tkun vinkolanti għall-Unjoni,
            
            
               (4)Sabiex tiġi żgurata l-implimentazzjoni effettiva tal-Ftehim, jenħtieġ li jiġu adottati r-regoli ta’ proċedura tas-Sottokumitat dwar l-Indikazzjonijiet Ġeografiċi.
            
            
               (5)Jenħtieġ li l-pożizzjoni tal-Unjoni fis-Sottokumitat dwar l-Indikazzjonijiet Ġeografiċi tkun ibbażata fuq l-abbozz tar-regoli ta’ proċedura mehmuż ma’ din id-Deċiżjoni,
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-pożizzjoni li għandha tittieħed f’isem l-Unjoni fis-Sottokumitat dwar l-Indikazzjonijiet Ġeografiċi fir-rigward tal-adozzjoni tar-regoli ta’ proċedura tiegħu għandha tkun ibbażata fuq l-abbozz tal-att tas-Sottokumitat dwar l-Indikazzjonijiet Ġeografiċi mehmuż ma’ din id-Deċiżjoni.
            
            
               Artikolu 2
            
            
               Din id-Deċiżjoni hija indirizzata lill-Kummissjoni. 
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Il-paragrafi 61 sa 64 tas-Sentenza tal-Qorti tal-Ġustizzja tas-7 ta’ Ottubru 2014 fil-kawża C-399/12, Il-Ġermanja vs Il-Kunsill, ECLI:EU:C:2014:2258. 
               
               
                  
                     (2)
                  
                        ĠU L 23, 26.1.2018, p. 1.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 8.6.2022
            COM(2022) 255 final
            
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fi ħdan is-Sottokumitat dwar l-Indikazzjonijiet Ġeografiċi stabbilit mill-Ftehim ta’ Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra, fir-rigward tal-adozzjoni tar-Regoli ta’ Proċedura tas-Sottokumitat dwar l-Indikazzjonijiet Ġeografiċi
            
               
         
         
            
               ANNESS 
            
            
               DEĊIŻJONI Nru … 
                  TAS-SOTTOKUMITAT DWAR L-INDIKAZZJONIJIET ĠEOGRAFIĊI BEJN L-UE U L-ARMENJA
            
            
               li tadotta r-Regoli ta’ Proċedura tiegħu
            
            
               IS-SOTTOKUMITAT DWAR L-INDIKAZZJONIJIET ĠEOGRAFIĊI BEJN L-UE U L-ARMENJA,
            
            
               Wara li kkunsidra l-Ftehim ta’ Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra (“il-Ftehim”)
                  1
                u b’mod partikolari l-Artikolu 240 tiegħu,
            
            
               Billi:
            
            
               (1)Skont l-Artikolu 240 tal-Ftehim, is-Sottokumitat dwar l-Indikazzjonijiet Ġeografiċi għandu jimmonitorja l-implimentazzjoni tal-Ftehim fil-qasam tal-Indikazzjonijiet Ġeografiċi u jservi bħala mezz li jintensifika l-kooperazzjoni u djalogu dwar l-Indikazzjonijiet Ġeografiċi.
            
            
               (2)Skont l-Artikolu 240(2) tal-Ftehim, is-Sottokumitat dwar l-Indikazzjonijiet Ġeografiċi jista’ jadotta d-deċiżjonijiet.
            
            
               (3)Skont l-Artikolu 240(2) tal-Ftehim, is-Sottokumitat dwar l-Indikazzjonijiet Ġeografiċi għandu jiddetermina r-regoli ta’ proċedura tiegħu stess,
            
            
               ADOTTA DIN ID-DEĊIŻJONI:
            
            
               Artikolu 1
            
            
               Ir-Regoli ta’ Proċedura tas-Sottokumitat dwar l-Indikazzjonijiet Ġeografiċi, kif stabbiliti fl-Anness, huma b’dan adottati.
            
            
               Artikolu 2
            
            
               Din id-Deċiżjoni għandha tidħol fis-seħħ fid-data tal-adozzjoni tagħha.
            
            
               Magħmul fi Brussell,
            
            
               
                     Għas-Sottokumitat dwar l-Indikazzjonijiet Ġeografiċi
               
               
                     Il-President
               
            
            
               ANNESS
            
            
               Regoli ta’ Proċedura tas-Sottokumitat dwar l-Indikazzjonijiet Ġeografiċi bejn l-UE u l-Armenja
            
         
         
            
               Artikolu 1 
                  Dispożizzjonijiet Ġenerali
            
            
               1.Is-Sottokumitat dwar l-Indikazzjonijiet Ġeografiċi (“is-Sottokumitat”), stabbilit f’konformità mal-Artikolu 240 tal-Ftehim ta’ Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra (“il-Ftehim”) għandu jassisti lill-Kumitat ta’ Sħubija fil-Konfigurazzjoni tal-kummerċ kif stipulat fl-Artikolu 363(7) tal-Ftehim, fit-twettiq tal-funzjonijiet tiegħu.
            
            
               2.Is-Sottokumitat għandu jwettaq il-funzjonijiet tiegħu kif stipulati fl-Artikolu 240 tal-Ftehim.
            
            
               3.Is-Sottokumitat għandu jkun kompost minn rappreżentanti tal-Kummissjoni Ewropea u tar-Repubblika tal-Armenja, li jkunu responsabbli għal kwistjonijiet relatati mal-Indikazzjonijiet Ġeografiċi.
            
            
               4.Il-Partijiet għandhom jaħtru Kap tad-Delegazzjoni kull wieħed, li jkun il-persuna ta’ kuntatt rigward il-materji kollha marbutin mas-Sottokumitat.
            
            
               5.Il-Kapijiet tad-Delegazzjoni għandhom jaġixxu bħala l-President tas-Sottokumitat f’konformità mal-Artikolu 2.
            
            
               6.Kull Kap tad-Delegazzjoni jista’ jiddelega l-funzjonijiet kollha tiegħu ta’ Kap tad-Delegazzjoni jew xi wħud minnhom lil deputat innominat, u f’dan il-każ kull referenza li ssir minn hawn ’il quddiem lill-Kap tad-Delegazzjoni tapplika bl-istess mod għad-deputat innominat. Il-Kap tad-Delegazzjoni jinnotifika lis-Segretarjat tas-Sottokumitat dwar in-nomina. 
            
            
               7.Il-Partijiet f’dawn ir-Regoli ta’ Proċedura għandhom ikunu definiti kif previst fl-Artikolu 382 tal-Ftehim.
            
            
               Artikolu 2 
                  Presidenza
            
            
               Il-Partijiet għandhom jeżerċitaw il-presidenza tas-Sottokumitat, fuq bażi ta’ alternanza, għal perjodu ta’ 12-il xahar. L-ewwel perjodu għandu jibda fid-data tal-ewwel laqgħa tal-Kunsill ta’ Sħubija u jintemm fil-31 ta’ Diċembru tal-istess sena.
            
            
               Artikolu 3 
                  Laqgħat
            
            
               1.Is-Sottokumitat għandu jiltaqa’ darba f’sena, sakemm il-President ma jiddeċidix mod ieħor jew fuq talba ta’ waħda mill-Partijiet, b’mod alternat fl-Unjoni Ewropea u fir-Repubblika tal-Armenja, f’ħin u f’post u b’mod, li jistgħu jinkludu permezz ta’ vidjokonferenza, miftiehma mill-Partijiet, iżda mhux iktar tard minn 90 jum wara li tkun saret it-talba.
            
            
               2.Kull laqgħa tas-Sottokumitat għandha tissejjaħ mill-President tiegħu. L-avviż li jsejjaħ il-laqgħa għandu jinħareġ mis-Segretarjat tas-Sottokumitat mhux aktar tard minn 28 jum kalendarju qabel il-bidu tal-laqgħa sakemm il-Partijiet ma jiftehmux mod ieħor. 
            
            
               3.Kull fejn possibbli, il-laqgħa regolari tas-Sottokumitat għandha tissejjaħ fi żmien xieraq qabel il-laqgħa regolari tal-Kumitat ta’ Sħubija fil-Konfigurazzjoni tal-kummerċ.
            
            
               Artikolu 4 
               Delegazzjonijiet
            
            
               Qabel kull laqgħa, il-Partijiet għandhom jiġu infurmati mis-Segretarjat tas-Sottokumitat bil-kompożizzjoni prevista tad-delegazzjoni ta’ kull Parti li tkun se tattendi l-laqgħa.
            
            
               Artikolu 5 
                  Segretarjat
            
            
               1.L-uffiċjal tal-Kummissjoni Ewropea u l-uffiċjal tar-Repubblika tal-Armenja għandhom jaġixxu b’mod konġunt bħala Segretarji tas-Sottokumitat, kif maħtura mill-Kapijiet tad-Delegazzjoni, u għandhom iwettqu kompiti segretarjali b’mod konġunt, fi spirtu ta’ fiduċja reċiproka u kooperazzjoni.
            
            
               2.Is-Segretarjat tal-Kumitat ta’ Sħubija fil-Konfigurazzjoni tal-kummerċ għandu jkun infurmat bi kwalunkwe deċiżjonijiet, rapporti u azzjonijiet oħra maqbula tas-Sottokumitat.
            
            
               Artikolu 6 
                  Korrispondenza
            
         
         
            
               1.Il-korrispondenza indirizzata lis-Sottokumitat għandha tintbagħat lis-Segretarju ta’ waħda mill-Partijiet, li min-naħa tiegħu jgħarraf lis-Segretarju l-ieħor.
            
            
               2.Is-Segretarjat tas-Sottokumitat għandu jiżgura li l-korrispondenza indirizzata lis-Sottokumitat tingħata lill-President tas-Sottokumitat u tiġi ċċirkolata, fejn xieraq, bħala d-dokumenti msemmija fl-Artikolu 7.
            
            
               3.Il-korrispondenza mill-President għandha tintbagħat lill-Partijiet mis-Segretarjat f’isem il-President. Tali korrispondenza għandha tiġi ċċirkolata, fejn xieraq, kif previst fl-Artikolu 7.
            
            
               Artikolu 7 
                  Dokumenti
            
            
               1.Id-dokumenti għandhom jiġu ċċirkolati mis-Segretarji tas-Sottokumitat.
            
            
               2.Il-Parti għandha tittrażmetti d-dokumenti tagħha lis-Segretarju tagħha. Is-Segretarju għandu jittrażmetti dawn id-dokumenti lis-Segretarju tal-Parti l-oħra.
            
            
               3.Is-Segretarju tal-Unjoni għandu jiċċirkola d-dokumenti lir-rappreżentanti rilevanti tal-Unjoni u għandu sistematikament jikkopja lis-Segretarju tar-Repubblika tal-Armenja u lis-Segretarji tal-Kumitat ta’ Sħubija fil-Konfigurazzjoni tal-kummerċ f’din il-korrispondenza.
            
            
               4.Is-Segretarju tar-Repubblika tal-Armenja għandu jiċċirkola d-dokumenti lir-rappreżentanti rilevanti tar-Repubblika tal-Armenja u għandu sistematikament jikkopja lis-Segretarju tal-Unjoni u lis-Segretarji tal-Kumitat ta’ Sħubija fil-Konfigurazzjoni tal-kummerċ f’din il-korrispondenza.
            
            
               Artikolu 8 
                  Kunfidenzjalità
            
            
               Sakemm ma jkunx deċiż mod ieħor mill-Partijiet, il-laqgħat tas-Sottokumitat ma għandhomx ikunu pubbliċi. Meta Parti tippreżenta informazzjoni mmarkata bħala kunfidenzjali lis-Sottokumitat, il-Parti l-oħra għandha tittratta dik l-informazzjoni bħala tali.
            
            
               Artikolu 9 
                  Aġenda
            
            
               1.Abbażi tal-proposti li jsiru mill-Partijiet, is-Segretarjat tas-Sottokumitat għandu jfassal aġenda proviżorja għal kull laqgħa, kif ukoll abbozz tal-konklużjonijiet operazzjonali kif previst fl-Artikolu 10. L-aġenda proviżorja għandha tinkludi punti li s-Segretarjat ikun irċieva talba dwarhom mingħand xi Parti biex jiddaħħlu fl-aġenda, sostnuti mid-dokumenti rilevanti, mhux aktar tard minn 21 jum kalendarju qabel id-data tal-laqgħa.
            
            
               2.L-aġenda proviżorja, flimkien mad-dokumenti rilevanti, għandhom jiġu ċċirkolati kif previst fl-Artikolu 7 mhux aktar tard minn 15-il jum kalendarju qabel il-bidu tal-laqgħa.
            
            
               3.Soġġetti għall-Artikolu 8 ta’ dawn ir-Regoli ta’ Proċedura, l-aġendi proviżorji tal-laqgħat għandhom isiru pubbliċi, jekk ikun possibbli għaxart ijiem kalendarji qabel ma ssir il-laqgħa.
            
            
               4.L-aġenda għandha tiġi adottata mill-President u mill-Kap tad-Delegazzjoni l-ieħor fil-bidu ta’ kull laqgħa. Punti barra minn dawk li jkunu jidhru fl-aġenda proviżorja jistgħu jiddaħħlu fl-aġenda jekk il-Partijiet jaqblu li jsir hekk.
            
            
               5.Il-President tas-Sottokumitat jista’ jistieden rappreżentanti ta’ korpi oħra tal-Partijiet jew, bi qbil tal-Parti l-oħra, jistieden esperti indipendenti f’qasam fuq bażi ad hoc biex jattendu l-laqgħat tiegħu biex jipprovdu informazzjoni fuq suġġetti speċifiċi. Il-Partijiet għandhom jiżguraw li dawk l-osservaturi jew esperti jirrispettaw kull rekwiżit ta’ kunfidenzjalità.
            
            
               6.Il-President tas-Sottokumitat jista’ jqassar il-limiti ta’ żmien speċifikati fil-paragrafi 1 u 2, b’konsultazzjoni mal-Partijiet, biex jittieħed kont ta’ ċirkostanzi speċjali.
            
            
               Artikolu 10 
                  Minuti u konklużjonijiet operazzjonali
            
            
               1.Għandu jitħejja abbozz tal-minuti ta’ kull laqgħa b’mod konġunt mis-Segretarji tas-Sottokumitat.
            
            
               2.Bħala regola ġenerali, il-minuti għandhom jindikaw fir-rigward ta’ kull punt fuq l-aġenda:
            
         
         
            
               (a)il-lista tal-parteċipanti fil-laqgħa, lista tal-uffiċjali li jakkumpanjawhom u lista ta’ osservaturi jew esperti li attendew il-laqgħa;
            
            
               (b)id-dokumentazzjoni ppreżentata lis-Sottokumitat;
            
            
               (c)id-dikjarazzjonijiet li s-Sottokumitat ikun talab li jiddaħħlu fil-minuti; u
            
            
               (d)l-konklużjonijiet operazzjonali tal-laqgħa, jekk neċessarju, kif previst fil-paragrafu 4.
            
            
               3.L-abbozz tal-minuti għandu jkun ippreżentat lis-Sottokumitat għall-approvazzjoni. Dan għandu jiġi approvat fi żmien 28 jum kalendarju wara kull laqgħa tas-Sottokumitat. Il-kopja għandha tintbagħat lil kull wieħed mid-destinatarji msemmija fl-Artikolu 7. Mingħajr preġudizzju għall-Artikolu 8 ta’ dawn ir-Regoli ta’ Proċedura, il-Partijiet għandhom jippubblikaw il-minuti approvati, li għandhom jinkludu, bħala regola ġenerali, l-aġenda finali u s-sommarju tad-diskussjoni taħt kull punt tal-aġenda mill-aktar fis possibbli wara l-approvazzjoni.
            
            
               4.Abbozz tal-konklużjonijiet operattivi ta’ kull laqgħa għandu jitfassal mis-Segretarju tas-Sottokumitat tal-Parti li jkollu l-presidenza tas-Sottokumitat, u jiġi ċċirkolat lill-Partijiet flimkien mal-aġenda, mhux aktar tard minn 15-il jum kalendarju qabel il-bidu tal-laqgħa. Dan l-abbozz għandu jiġi aġġornat matul il-laqgħa sabiex fi tmiem il-laqgħa, sakemm ma jkunx miftiehem mod ieħor mill-Partijiet, is-Sottokumitat jadotta l-konklużjonijiet operattivi, li jirriflettu l-azzjonijiet ta’ segwitu li l-Partijiet qablu dwarhom. Ladarba jkunu miftiehma, il-konklużjonijiet operattivi jiġu mehmuża mal-minuti u l-implimentazzjoni tagħhom għandha tiġi rieżaminata matul kull laqgħa sussegwenti tas-Sottokumitat. Għal dan il-għan, is-Sottokumitat għandu jadotta mudell, li jippermetti li kull azzjoni tiġi traċċata fil-kuntest ta’ skadenza speċifika għaliha.
            
            
               Artikolu 11 
                  Deċiżjonijiet
            
            
               1.Is-Sottokumitat għandu jkollu s-setgħa li jadotta deċiżjonijiet fil-każijiet previsti fl-Artikolu 240(3) tal-Ftehim. Is-Sottokumitat għandu jadotta deċiżjonijiet b’kunsens, kif previsti fl-Artikolu 240(2) tal-Ftehim. Dawn għandhom ikunu vinkolanti għall-Partijiet, li jieħdu l-miżuri xierqa biex jimplimentawhom.
            
            
               2.Kull deċiżjoni għandha tiġi awtentikata mill-President tas-Sottokumitat. 
            
            
               3.Is-Sottokumitat jista’ jieħu deċiżjonijiet jew jadotta rapporti bi proċedura bil-miktub, wara t-tlestija tal-proċeduri interni rispettivi, jekk il-Partijiet jaqblu li jsir hekk. Il-proċedura bil-miktub għandha tikkonsisti minn skambju ta’ noti bejn is-Segretarji li jaġixxu bi ftehim mal-Partijiet. Għal dak il-għan, it-test tal-proposta għandu jiġi ċċirkolat skont l-Artikolu 7, b’limitu ta’ żmien ta’ mhux anqas minn 21 jum kalendarju li matulu tiġi mgħarrfa kull riżerva jew emenda. Sabiex jitqiesu ċ-ċirkostanzi speċjali, il-President jista’ jqassar dak il-limitu taż-żmien, b’konsultazzjoni mal-Partijiet. L-abbozz tad-deċiżjonijiet għandhom jitqiesu bħala adottati ladarba l-Parti l-oħra tesprimi l-qbil tagħha u għandhom jiġu rreġistrati fil-minuti tal-laqgħa tas-Sottokumitat.
            
            
               4.L-atti tas-Sottokumitat għandhom jiġu intitolati “Deċiżjoni” jew “Rapport” rispettivament. Kull deċiżjoni għandha tidħol fis-seħħ fil-jum tal-adozzjoni tagħha sakemm id-deċiżjoni ma tipprevedix mod ieħor.
            
            
               5.Id-deċiżjonijiet għandhom jiġu ċċirkolati lill-Partijiet.
            
            
               6.Kull Parti tista’ tiddeċiedi dwar il-pubblikazzjoni tad-deċiżjonijiet tas-Sottokumitat fil-pubblikazzjoni uffiċjali rispettiva tagħha.
            
            
               Artikolu 12 
                  Rapporti
            
            
               Is-Sottokumitat għandu jirrapporta lill-Kumitat ta’ Sħubija fil-Konfigurazzjoni tal-kummerċ dwar l-attivitajiet tiegħu f’kull laqgħa regolari ta’ dan tal-aħħar.
            
            
               Artikolu 13 
                  Lingwi
            
            
               1.Il-lingwi ta’ ħidma tas-Sottokumitat għandhom ikunu l-Ingliż u l-Armen. Il-partijiet jistgħu jiddeċiedu li jagħmlu l-laqgħat bl-Ingliż biss.
            
            
               2.Sakemm ma jiġix deċiż mod ieħor, is-Sottokumitat għandu jibbaża d-deliberazzjonijiet tiegħu fuq dokumentazzjoni mfassla f’dawk il-lingwi.
            
            
               3.Is-Sottokumitat għandu jadotta deċiżjonijiet dwar l-emenda jew l-interpretazzjoni tal-Ftehim fil-lingwi tat-testi awtentiċi tal-Ftehim. Id-deċiżjonijiet l-oħra kollha tas-Sottokumitat għandhom jiġu adottati fil-lingwi ta’ ħidma msemmija fil-paragrafu 1.
            
            
               Artikolu 14 
                  Spejjeż
            
         
         
            
               1.Kull Parti għandha tkopri l-ispejjeż li ġġarrab minħabba li tieħu sehem fil-laqgħat tas-Sottokumitat, kemm fir-rigward tal-persunal, tal-ivvjaġġar u tan-nefqa ta’ sussistenza kif ukoll fir-rigward tan-nefqa tal-posta u tat-telekomunikazzjonijiet.
            
            
               2.In-nefqa b’rabta mal-organizzazzjoni tal-laqgħat u mar-riproduzzjoni tad-dokumenti għandha titħallas mill-Parti li tkun qiegħda tospita l-laqgħa.
            
            
               3.In-nefqa marbuta mas-servizzi ta’ interpretazzjoni fil-laqgħat, u t-traduzzjoni ta’ dokumenti għal jew mill-Ingliż u l-Armen kif imsemmi fl-Artikolu 13(1) għandha titħallas mill-Parti li tkun qiegħda tospita l-laqgħa.
            
            
               Artikolu 15 
                  Emendar tar-Regoli ta’ Proċedura
            
            
               Dawn ir-Regoli ta’ Proċedura jistgħu jiġu emendati permezz ta’ deċiżjoni tas-Sottokumitat f’konformità mal-Artikolu 240(2) tal-Ftehim.
            
         
         
            
                  
                     (1)
                  
                        ĠU L 23, 26.1.2018, p. 4.